
În perioada 1-4 septembrie 2026, la nivel național, se va derula o serie de acțiuni de informare privind importanța vaccinării antigripale.
În cadrul acestora, se vor derula activități informative și de promovarea a vaccinării antigripale, cea mai sigură și eficientă metodă de prevenire a gripei și a complicațiilor acesteia.
Deoarece vaccinarea antigripală în fiecare toamnă reduce foarte mult riscul de îmbolnăvire, această inițiativă urmărește să îmbunătățească și nivelul de conștientizare privind importanța vaccinării antigripale înainte de începerea sezonului gripal.

În scopul eradicării, eliminării și controlului eficient al unui număr cât mai mare de boli infecțioase, vaccinarea constituie una dintre cele mai rapide și eficiente intervenții de sănătate publică. Aceasta reprezintă, totodată, una dintre cele mai cost-eficiente modalități de salvare a vieților și de promovare a sănătății și bunăstării pe parcursul întregii vieți. 
Cele mai mari progrese în prevenirea bolilor transmisibile au fost obținute prin implementarea sistematică a programelor de vaccinare. În acest context, asistența medicală primară, prin intermediul medicilor de familie, alături de medicii de specialitate, joacă un rol esențial în derularea și succesul procesului de vaccinare.

Prin vaccinarea împotriva unei boli infecțioase, probabilitatea ca boala să se răspândească de la om la om este mult mai mică. Se formează astfel o protecție împotriva focarelor de boală și, când un număr suficient de oameni devin imuni, se poate ajunge la „imunitate colectivă” sau „imunitate de grup”. Acest lucru ajută la protejarea nu doar a celor vaccinați, ci și, indirect, a celor care sunt mai vulnerabili la boală și care nu pot fi protejați prin vaccinare ca urmare a unor contraindicații temporare sau definitive la anumite vaccinuri.
Vaccinarea reprezintă o măsură esențială de prevenție și protecție a sănătății pe tot parcursul vieții, nu doar în perioada copilăriei.

Dacă majoritatea vaccinurilor oferă o imunitate de durată medie sau lungă, vaccinarea antigripală necesită o atenție mai aparte fiind cunoscut faptul că virusurile gripale, în special tipurile Influenza A și Influenza B, suferă mutații frecvente, fenomen numit drift antigenic. Datorită acestei modificări care apare de la un an la altul, vaccinul necesită o actualizare anuală în vederea menținerii eficienței vaccinării antigripale. 
Chiar dacă virusul nu s-ar modifica, nivelul anticorpilor și eficiența protecției tind să scadă în lunile de după vaccinare. De aceea, vaccinarea anuală reîmprospătează răspunsul sistemului imunitar și oferă protecție optimă în sezonul gripal.

Conform Organizației Mondiale a Sănătății (OMS), în fiecare an există aproximativ un miliard de cazuri de gripă sezonieră, dintre care între 3 și 5 milioane sunt cazuri de boală severă.
Aceasta provoacă anual între 290.000 și 650.000 de decese respiratorii. Aproximativ 99% din decesele care apar la copiii cu vârsta sub 5 ani cu infecții ale tractului respirator inferior legate de gripă, au loc în țările în curs de dezvoltare. 1

Potrivit Centrului European pentru Prevenirea și Controlul Bolilor (ECDC), în fiecare an gripa sezonieră este responsabilă pentru până la 50 de milioane de cazuri simptomatice în Uniunea Europeană/Spațiul Economic European (UE/SEE), iar între 15.000 și 70.000 de cetățeni europeni mor din cauze asociate cu gripa. În ciuda duratei de obicei scurte a bolii, povara economică și medicală anuală a gripei este substanțială.
În emisfera nordică, gripa sezonieră apare în general în epidemii între lunile noiembrie și aprilie în fiecare an, iar în emisfera sudică între lunile iunie și octombrie.2

În România, conform datelor CNSCBT, în sezonul 2025-2026 au fost raportate 2.031 cazuri de gripă confirmate de laborator, din care: 570 cu virus gripal AH3, 124 cu virus gripal AH1, 1.324 cazuri cu virus gripal A, 12 cazuri cu virus gripal B, 1 caz cu co-infecție de virus gripal A+B.
Au fost înregistrate 90 de decese la următoarele grupe de vârstă: 1 deces la grupa de vârstă 5-14 ani, 5 la 15-49 ani, 8 la 50-64 ani, 76 la ≥65 ani.3

Vaccinarea antigripală este modalitatea cea mai eficientă de prevenire a gripei, fiind deosebit de importantă pentru persoanele cu risc crescut de complicații grave: persoane cu afecțiuni medicale cronice specifice, femei însărcinate, copii cu vârsta cuprinsă între 6 luni și 6 ani, vârstnici și personalul medical.4

Conform ordinului 3120/2023, în România, vaccinul gripal este:
- compensat 100% pentru următoarele categorii: copii cu vârsta ≥ 6 luni și < 19 ani, gravide, persoane cu vârsta ≥ 19 ani și < 65 de ani, aflate în una dintre următoarele situații: boli cardiovasculare cronice, boli respiratorii cronice, boli renale cronice, boli hepatice cronice, boli neurologice cronice, boli metabolice, boli oncologice, boli autoimune, malformații congenitale, obezitate, asplenie, pacient aflat în pregătire în vederea efectuării unei splenectomii, persoane cu infecție HIV/SIDA, terapie imunosupresoare, transplant, imunosupresie congenitală, persoane cu vârsta de peste 65 de ani, personal de specialitate medico-sanitar și auxiliar;
- compensat 50% pentru persoanele cu vârsta ≥ 45 de ani și < 65 de ani, fără boli cronice.5

1. https://www.who.int/news-room/fact-sheets/detail/influenza-(seasonal)
2. https://www.ecdc.europa.eu/en/seasonal-influenza/facts/factsheet
3. https://insp.gov.ro/centrul-national-de-supraveghere-si-control-al-bolilor-transmisibile-cnscbt/informari-saptamanale/
4. https://www.ecdc.europa.eu/en/seasonal-influenza
5. https://legislatie.just.ro/Public/DetaliiDocument/301718

